Z A P I S N I K

17. sjednice Vijeća MO „Kralj Petar Svačić“ održane u ponedjeljak, 29. kolovoza u 9,00 sati u  prostorijama Mjesnog odbora „Kralj Petar Svačić“, Preradovićeva 29

Nazočni članovi Vijeća MO: Martina Cajner Vela, Tamara Božić, Ana-Marija Huzjan, Ivana Nemec, Taiba Redžepagić
Nenazočni članovi Vijeća MO: /
Nazočni građani: S. O. 
Predsjednica Vijeća utvrđuje da je nazočna većina članova Vijeća te su stvoreni uvjeti za održavanje sjednice i pravovaljano odlučivanje.
Predsjednica Vijeća MO predlaže usvajanje Zapisnika s prethodne 16. sjednice Vijeća i otvara raspravu o istome. Budući da nema primjedbi na Zapisnik, Vijeće MO KPS jednoglasno usvaja zapisnik sa 16. sjednice Vijeća MO KPS.
Predsjednica Vijeća predlaže sljedeći 
DNEVNI RED:

1. Prijedlozi za plan komunalnih aktivnosti 2023. 
1. Problem pristupa javnih gradskih i hitnih službi dvorištu DV Budućnost 
1. Pritužbe na rad Čistoće
1. Korištenje prostora MO
1. Pitanja i prijedlozi

Vijeće MO KPS jednoglasno je usvojilo dnevni red.

S obzirom na činjenicu da nam se je na sjednici pridružio građanin S. O., a vezano uz točku 2., VMO dalo je prednost nazočnom gospodinu te je najprije raspravljao o navedenoj točki koja je sada postala točkom 1. 



1. Problem pristupa javnih gradskih i hitnih službi dvorištu DV Budućnost

Već dugi niz godina problem predstavlja činjenica da DV Budućnost nema osiguran pristup svom dvorištu kroz prolaz zgrade na Trgu kralja Petra Svačića br. 11, iako mu je isto – pravo  služnosti, tj. prolaza i provoza, zajamčeno upisom u zemljišne knjige iz 2018. g., točnije isto stoji u Izvatku iz zemljišnih knjiga – ZK uložak 5509, Teretovnica C, točka 1 (u Prilogu Zapisniku).

Cijela čestica 2651 do koje je nužno osigurati pristup nalazi se u vlasništvu Grada, a igralište na toj čestici je javno igralište koje vrtić koristi svakodnevno, od ponedjeljka do petka, do 17h.

Poseban problem predstavlja činjenica da bez osiguranog ovog prolaza, vrtić nema vatrogasni pristup – u naravni prolaz zgrade na br. 11, Trg kralja Petra Svačića, što predstavlja ozbiljan dugogodišnji propust svih nadležnih i dugotrajnu opasnost za djecu i osoblje vrtića. 

Kako DV Budućnost nije uspio postići dogovor sa susjedima na adresi Trg kralja Petra Svačića 11 prema kojem bi suvlasnici predali vrtiću ključ velikih dvorišnih vrata, a koji bi vrtić koristio u slučaju nužde te za potrebe prolaza ljudstva, mehanizacije i vozila javnih gradskih službi, u istu svrhu su javne gradske službe dosada bile prisiljene koristiti ulaz kroz zgradu na adresi Jurja Žerjavića 3.

Dana 17. 8. javnoj gradskoj službi je zbog ovih razloga ponovno bio onemogućen pristup javnom gradskom dvorištu odnosno igralištu kroz Trg kralja Petra Svačića 11, te je Zrinjevac ušao kroz prolaz na adresi J. Žerjavića 3. Svrha ulaska su bili radovi na javnom i vrtićkom dječjem igralištu u sklopu PKA VGČ Donji grad za 2022. g. No kada su pokušali izaći danas nazočan građanin, susjed S. O., prepriječio im je izlazak svojim automobilom u protestu jer se njegova čestica, na kojoj nije uknjiženo nikakvo pravo služnosti, dugotrajno koristi u javne svrhe, često i sa nanesenom mu materijalnom štetom vozilima javnih gradskih službi, dok u isto vrijeme oni koji bi morali osigurati prolaz i pravno su to obvezni učiniti, isto ne čine.

G. S. O. moli da se ovo pitanje riješi što prije i da se prestane bespravno ulaziti i ometati njegova privatna čestica. Kao prilog dostavio nam je dopis HEP-a kojim se potvrđuje da je i kod njih naveden pristup transformatorskoj stanici TS 336 sa Trga kralja Petra Svačića br. 11, a VMO KPS je i u posjedu dopisa DV Budućnost iz 2020. kojim se moli rješavanje ovog pitanja i kojim se potvrđuje da je g. S. O. dosada iskazivao dobrosusjedsku volju, no to više ne želi činiti s obzirom da za sve postoji rješenje koje se ne provodi.
Oba dopisa su u Prilogu Zapisniku.

17. 8. na teren je izašla i Policija, no do danas nismo uspjeli ishoditi Zapisnik koji ćemo i nadalje tražiti od Policije. 



Z A K LJ U Č A K

1. VMO KPS pokušat će mirnim putem sa susjedima riješiti dostupnost ključa za potrebe vrtića, no tražimo da VGČ Donji grad o istome obavijesti i GU za obrazovanje, GU za upravljanje imovinom te sve druge nadležne gradske urede i zatraži od njih da u komunikaciji sa suvlasnicima na Trgu kralja Petra Svačića br. 11 konačno počnu provoditi odavno upisano pravo služnosti. 

2. Po ishođenju ključa, odnosno osiguravanju pristupa, VMO KPS zatražit će u okviru PKA izradu kolničkog pristupa – rampe na stepenicama ispred vrtićkog dvorišta te izradu adekvatne ograde – oboje kako bi se omogućio pristup javnim gradskim službama u samo dvorište odnosno na dječje igralište. 

2. Prijedlozi za plan komunalnih aktivnosti 2022. 
VMO KPS jednoglasno predlaže sljedeće aktivnosti:
a) Izrada projekta drvoreda za Ulicu Ivana Gundulića;
b) Izrada projekta drvoreda za Trg Ante Starčevića, sjeverni pločnik od Trga kralja Tomislava do Gajeve ulice;
c) Izrada projekta drvoreda u Haulikovoj ulici, južno od Mihanovićeve ulice;
d) Iskrčivanje otrovnog bilja na čestici 2651, javno igralište koje koristi DV Budućnost do 17h. Bilje raste izvan ograde vrtića, no probija ogradu kada preraste, a izlaganje izaziva osjetne iritacije kože i očiju. Predlažemo da se tlo iskrči i posadi travnjak ili grmašice ili bilo kakvo raslinje koje će otežati ponovnu pojavu ovog bilja te obeshrabriti susjede u ostavljanju smeća u žbunju;

e) Uvrštavanje pojilice na dječjem igralištu u parku na Trgu kralja Petra Svačića u program redovnog održavanja;
f) Osposobljavanje i uvrštavanje u redovno održavanje javnog zdenca u parku Smogovac, Grgura Ninskog;
g) Postavljanje klamerica na raskršću Žerjavićeve i Gundulićeve, sjeverozapadni ugao;
h) Postavljanje zaštitne ograde za pješake duž cijele dužine zapadnog pločnika Miramarskog podvožnjaka, do spajanja s postojećom ogradom koja se proteže samo sredinom pothodnika. Slično je predložio MO Martinovka sa svoje strane pa možda ujediniti napore;
i) Obnova horizontalne signalizacije (Mihanovićeva, Grgura Ninskog, Trg kralja Petra Svačića…);
j) Zamjena kocki odnosno rekonstrukcija popločenja oko fontane na Trgu Ante Starčevića.

3. Pritužbe na rad Čistoće
Vijećnice MO Kralj Petar Svačić iznijele su svoje pritužbe na rad Čistoće, a koje se prije svega odnose na nedovoljno često i kvalitetno metenje – sami djelatnici više vremena provode u prikupljanju sirovina (plastika, metal…), nego što metu ulice. Posebno je kritično oko kanti za smeće i na parkirnim mjestima.
Pranje ulica, iako često navođeno i planirano u Operativnim planovima Čistoće nije bilo uvijek izvršeno. Od početka sezone pranja naš MO opran je svega jednom ili dvaput. S obzirom na količinu ljudi, pasa, nedostatak oborina stanje je kritično. Ulice su prljave, smrde, pune mrlja urina, ostataka psećeg izmeta i sl. i ova „dinamika“ pranja nije niti blizu dovoljna. 
VMO KPS stoga donosi sljedeći 

ZAKLJUČAK
Tražimo da VGČ Donji grad obavi razgovore s odgovornima kako bi se poboljšala kvaliteta metenja i pranja ulica.

4. Korištenje prostora MO
Odobrava se korištenje prostora MO KPS Udruzi Rotaract u terminu 1., 2. i 3. utorak u mjesecu od 20,00 do 22,00h. 

5. Pitanja i prijedlozi
Novih prijedloga i pitanja nije bilo. 


Predsjednica Vijeća MO
„Kralj Petar Svačić“

